**Kva er ein fadder?**

Ein fadder er eit vitne som har eit ansvar. Under dåpsseremonien seier presten dette til fadrane: Saman med kyrkjelyden vår og heile kyrkja har de fått del i eit heilagt ansvar: å vise omsorg, be, hjelpe barnet til å bruke Guds ord og delta i den heilage nattverden, så barnet kan leve og vekse i den kristne trua.

**Kven kan vere fadder?**

Ein fadder må ha fylt 15 år og som hovudregel vere medlem av Den norske kyrkja. Medlemmer av andre kyrkjesamfunn kan vere fadrar så lenge dei aksepterer barnedåp.

Barnet må ha minst to fadrar. Det er inga øvre grense for kor mange fadrar det kan vere, men det er uvanleg med meir enn fire. Minst to fadrar må vere til stades under sjølve dåpshandlinga. Foreldra kan ikkje vere fadrar.

**Å velje fadrar**

Det er vanleg å velje fadrar blant familie eller vennekrets. Dei fleste er nøye med kven dei spør, fordi dei ønskjer at ein fadder skal vere ein vaksenperson som vil det beste for barnet. Frå gammalt av hadde fadrar plikt til å ta seg av barnet dersom foreldra døydde. Slik er det ikkje lenger.

Det er fint om de har valt fadrar innan to veker før dåpen. Fadrar kan registrerast i [påmeldingsskjemaet](http://baerum.kirken.no/D%C3%A5p/Velkommentild%C3%A5p/P%C3%A5meldingtild%C3%A5p.aspx).

**Fadderoppgåver**

Dåpen er ei gåve, og ein fadder skal vere med på å «pakke opp» gåva. I praksis kan det vere å medverke til at barnet blir kjent med det som skjer i kyrkja, med høgtidene, med historier frå Bibelen og å gi rettleiing om kva som er rett og ikkje rett.

Har ein sagt «ja» til å vere fadder, har ein òg sagt ja til å vise ei spesiell omsorg for barnet. Derfor vil ein god fadder vere ein som òg kan vere til stades når barnet treng råd og støtte.

Tips til fadrar:

– Hugs fødselsdagen til barnet, dåpsdagen og andre viktige dagar i livet til fadderbarnet.

– Gi gjerne barnet bøker som gjer det kjent med bibelforteljingane.

– Hugs på barnet når du ber. Er det uvant å be, så hugs at bønn ikkje er noko anna enn ein samtale med Gud der du lèt Han høyre dei gode tankane dine, ønska og bekymringane du har for fadderbarnet.

– Snakk med foreldra om å la barnet vere med på dei tilboda som kjem frå kyrkjelyden. Bur du i nærleiken, kan du for eksempel ta fadderbarnet med på ei familiegudsteneste.

– Lytt til barnet og vis at barnet betyr noko spesielt for deg.